Nalapdan ti Panagpakamatay Idiay Sky Tower
Timmulong ti 80 anyos a Saksi ni Jehova a ni Graham Browne a nangkombinsir iti adda diperensia ti isipna a lalaki a saan a tumpuak iti 328 a metro ti kangatona a Sky Tower iti Auckland, New Zealand. “Idi imbaga ti lalaki a kayatna a makasarita ti maysa kadagiti Saksi ni Jehova,” kinuna ni Graham, “inawagandak dagiti polis tapno kiddawenda a tumulongak.
“Insuot kaniak dagiti empleado ti Sky Tower ti safety harness ken ginalutanda ti Bibliak iti atiddog a tali. Idi kuan, impandak dagiti polis iti makinruar a viewing platform a 192 a metro ti kangatona. Naglamiis ti pul-oy ti angin iti aglawlaw ti tower. Ti lalaki a kayatnan ti tumpuak ket nakauyaoy dagiti sakana a nakatugaw iti akikid a pagnaan iti di unay adayo kaniak .
“Impukkawko a maysaak a Saksi ni Jehova ken kayatko ti tumulong. Kalpasan ti naulimek a panagkararagko, linuktak ti Bibliak ket nangrugiak nga agsao.
“Imbagak ti maipapan iti kinasagrado ti biag. Tema dayta ti nabiit pay a palawagko iti Kingdom Hall-mi.
“ ‘Napategka iti imatang ti Dios,’ kinunak, ‘ken inikkannaka iti nagpateg a sagut—ti biagmo. Ipakitam koma kenkuana nga ipatpategmo dayta a sagut. Pangngaasim, umayka ditoy likud ti safety fence.’
“Binasak met ti sumagmamano a teksto iti Biblia, agraman ti Juan 3:
“ ‘Isu nga ay-ayatennaka ti Dios ken kayatna nga agbiagka,’ kinunak kenkuana.
“Idi damo, kasla saan a dumdumngeg ti lalaki. Isu a siuulimek a nagkararagak ken Jehova a sapay koma ta makombinsirko a di tumpuak. Di nagbayag, nagin-inayad a timmakder sa immasideg kaniak. Mariribukan unay.
“ ‘Itay nabiit, adda dagiti Saksi ni Jehova nga immay iti balayko ngem pinapanawko ida,’ kinunana. ‘Makonkonsiensiaak unay. Sapay koma ta mapakawannak.’
“ ‘Ammom, kasta met ti inaramid ti dadduma kadakami sakbay a nagbalinkami a Saksi,’ impatalgedko kenkuana. ‘Sigurado a mapakawannaka ni Jehova.’
“ ‘Agyamanak,’ insungbatna, ‘tumalna met laengen ti panunotko.’
“ ‘Ammom, talaga a madanaganak para kenka,’ intuloyko. ‘Naka-safety harness-ak, ngem no maikagliska, mapukaw ti nagpateg a biagmo. Sigurado a malidayan no kua ni Jehova. Isu a pangngaasim ta umayka ditoy safety fence.’
“Kimmalma met laengen ti langana. ‘Sige,’ insungbatna. ‘Umayak ditan.’
“Idi adda isunan iti viewing platform, insigida nga inasistiran dagiti polis iti natalged a disso. Agarup maysa nga oras met ti panagtungtongmi.”
Talaga a maseknan dagiti Saksi ni Jehova kadagiti tattao, nangruna kadagiti marirriribukan. Iti intero a lubong, us-usarenda ti Biblia tapno iranud ti namnama ken liwliwa. Ipaspasiguradoda kadagiti tattao a pudno a maseknan ti Dios.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn